Up-485/01
Natisni
Opravilna št.:
Up-485/01
Datum odločitve:
11. 12. 2001
ECLI:
ECLI:SI:USRS:2001:Up.485.01
Akt:
Ustavna pritožba A. A. zoper sklep Okrožnega sodišča v Kopru št. Bpp 3/2001 z dne 30. 10. 2001
Izrek:
Ustavna pritožba A. A. zoper sklep Okrožnega sodišča v Kopru št. Bpp 3/2001 z dne 30. 10. 2001 se zavrže.
Evidenčni stavek:
Ker pritožnica pred vložitvijo ustavne pritožbe ni izčrpala sodnega varstva v upravnem sporu, ni izpolnjena procesna predpostavka
Geslo:
Brezplačna pravna pomoč.

Upravni spor.

Predhodno izčrpanje vseh pravnih sredstev kot procesni pogoj za vložitev ustavne pritožbe.
Pravna podlaga:
Zakon o Ustavnem sodišču (ZUstS), 51., 2. al. 1. odst. 55. čl.
Opomba:
Vrsta zadeve:
ustavna pritožba
Vrsta akta:
posamični akt
Datum vloge:
19. 11. 2001
Vrsta odločitve:
sklep
Vrsta rešitve:
zavrženje
Dokument:
US21154
Up-485/01-
11. 12. 2001
S K L E P
Ustavno sodišče je v postopku za preizkus ustavne pritožbe A. A. iz Ž. na seji senata dne 11. decembra 2001
sklenilo:
Ustavna pritožba A. A. zoper sklep Okrožnega sodišča v Kopru št. Bpp 3/2001 z dne 30. 10. 2001 se zavrže.
Obrazložitev
1. Z izpodbijanim sklepom je Okrožno sodišče v Kopru zavrglo prošnjo pritožnice za dodelitev brezplačne pravne pomoči, ker je bila njena prošnja pomanjkljiva in je kljub pozivom v navedenih rokih ni dopolnila v zahtevanem obsegu.
2. Pritožnica v ustavni pritožbi navaja, da je Okrožnemu sodišču dala pooblastilo, da si pridobi vse potrebne podatke glede njenega premoženjskega stanja, pri čemer naj bi sodišče prišlo do spoznanja, kako neuspešno je bilo v reševanju njenih zadev. Meni, da sodišče konstantno krši 13. člen Evropske konvencije o človekovih pravicah in temeljnih svoboščinah (Uradni list RS, št. 33/94, MP, št. 7/94 - EKČP).
3. Ustavno sodišče je pritožnico pozvalo, naj izkaže izčrpanost pravnih sredstev. V odgovoru pritožnica navaja, da "se ne misli več pritoževat na sodišče v Kopru, ker se stvari vedno vrtijo okrog svoje osi - rešitev pa nobenih, predvsem za tiste, ki ne poznajo poti, kako iskati pravico". Poudarja, da je že leta 1992 na isto sodišče vložila zahtevo za razdelitev skupnega premoženja med njo in nekdanjim možem, vendar so njene tožbe brezuspešne. Ker želi rešitev, prosi Ustavno sodišče, naj zadevo dokončno razreši, saj Ustava določa, "da država varuje družino, materinstvo, otroke in mladino ter ustvarja za to varstvo potrebne razmere".
4. Po prvem odstavku 51. člena Zakona o Ustavnem sodišču (Uradni list RS, št. 15/94 - v nadaljevanju ZUstS) je ustavna pritožba praviloma dopustna šele, ko so izčrpana vsa pravna sredstva.
Ustavno sodišče odloča o ustavni pritožbi pred izčrpanjem izrednih pravnih sredstev, če je zatrjevana kršitev očitna in če bi z izvršitvijo posamičnega akta nastale za pritožnika nepopravljive posledice (drugi odstavek 51. člena ZUstS).
5. Zoper izpodbijani sklep je dovoljen upravni spor, kar je navedeno tudi v njegovem pravnem pouku.
6. Ustavno sodišče je glede na novo ureditev upravnega spora sprejelo stališče, da upravnega spora ni več mogoče šteti za izredno pravno sredstvo v smislu 51. člena ZUstS. To pomeni, da na podlagi drugega odstavka 51. člena ZUstS ni več mogoče vložiti ustavne pritožbe pred izčrpanjem upravnega spora. Takšno stališče je Ustavno sodišče sprejelo in razloge zanj obrazložilo v sklepu št. Up-261/98 z dne 13. 1. 2000 (Uradni list RS, št. 6/2000 in OdlUS IX, 126).
7. Ker pritožnica pred vložitvijo ustavne pritožbe ni izčrpala sodnega varstva v upravnem sporu, ni izpolnjena procesna predpostavka iz 51. člena ZUstS. Ustavno sodišče je zato ustavno pritožbo zavrglo.
8. Senat Ustavnega sodišča je ta sklep sprejel na podlagi druge alinee prvega odstavka 55. člena ZUstS ter na podlagi prve alinee 52. člena Poslovnika Ustavnega sodišča Republike Slovenije (Uradni list RS, št. 49/98) v sestavi: predsednica senata Milojka Modrijan ter člana dr. Janez Čebulj in Lojze Janko.
Predsednica senata:
Milojka Modrijan